Гуауи гуфIэгъуи зэпыщIащ  

Ет1ыуанэ пычыгъуэ

Iыхьлыхэри ныбжьэгъухэри ХьэнифэкIэ арэзы щыхъум, Мыхьэмэтым и шыуаныр зэтрилъхьэри дэшэсыкIащ, Хьэнифэ деж кIуэну. Хьэнифэ къуршыщхьэ дыдэм ис къуажэ цIыкIу гуэрым дэст. И адэри и дэлъхури зауэм хэкIуэдати, и анэмрэ езымрэ я закъуэт.

Мыхьэмэт Хьэнифэхэ я пщIантIэм дыхьэри хьэщIэщымкIэ щIыхьащ.

Мыхьэмэт тIыса-мытIысауэ, хьэнифэр Iэнэ иIыгъыу къыщIыхьащ.

ХъыбаркIэ зэрыщIэ мыхъумэ, тIури игъащIэм зэтеплъатэкъым.

Мыхьэмэтыр Хьэнифэм зэрыIуплъэу, "зи цIэр куэдрэ зэхэсхыу псэлъыхъуу сыкъызыхуэкIуар шэчыншэу мыращ", жиIащ игукIэ.

Хьэнифи Мыхьэмэт къызэреплъыу, "зауэлI хъыжьэу зи хъыбар зэхэсх Мыхьэмэтыр мырагъэнщ, псэлъыхъуум къысхуэкIуагъэнщ", жиIэри игу къэкIащ.

Хьэнифэ Iэнэр игъэуври хьэщIэм жиIэнум пэплъэу еплъыхыу щыувым, Мыхьэмэтыр къэпсэлъащ:

—Фи жьэгу мафIэр мыункIыфIыну Тхьэ солъэIу!

—Тхьэр арэзы къыпхухъу. Ди лъапсэм фIыкIэ укъихьауэ тхьэм къыщIигъэкI, Мыхьэмэт.Мыхьэмэт ар гъэщIэгъуэн дыдэ щыхъуащ: игъащIэм къытемыплъа пщащэр и цIэмкIэ къызэреджар, къызэрицIыхуар. "Мыр зэрыжпаIэм хуэдэу тхьэгурымагъуэщ",—егупсысащ ар.

Хьэнифэ хьэщIэм зригъэтхьэщIщ, Iэнэр къыхуигъэувщ, "япэ узрихьэлIэр шхыныфIщ, хэIэбэ, хьэщIэ" жиIэри щIэкIыжащ.

"Ар дауэ? НетIэ МыхьэмэткIэ укъызэджащ,иджы "хьэщIэ" жыпIэри ущIэкIыжащ.уигу иримыхьыну зыгуэр бжесIа, хьэмэрэ уигу сримыхьауэара?"—игукIэ жиIэурэ, Мыхьэмэт Iэнэм бгъэдэтIысхьащ, ерсыскъым тIэкIу хэIэбэри Iэнэр IуигъэкIуэтыжащ. Къэтэджщ, и пащIитIыр ирилъэщIэкIри, бжэ IухамкIэ щIэплъащ.

Хьэнифэ Мыхьэмэт и шым удз IэплIэ бгъэдилъхьауэ шхуэмылакIэр зыфIэдза пхъэдыкъуакъуэм къыфIихт, нэхъ лъахъшэу ирипхыну, шыр тыншу удзым лъэIэсын щхьэкIэ. Мыхьэмэт ар имылъэгъуа нэпцI зищIри тIысыжащ. Хьэнифэ мыгувэу къыщIыхьэжащ.

—Фи ерыскъы убагъуэ.

—Уи хьэлэлщ, ауэ зыри хэбгъэщIакъым, уигу иримыхьауэ ара?—жиIащ Хьэнифэ.

—Уигу умыгъэныкъуэ, икъукIэ сфIэфIу сыхэIэбащ.